ཚན་རིག་པ་རུ་ཐར་ཕོར་ཌ་ནི་སྤྱི་ལོ་༡༨༧༡ལོར་འཁྲུངས་པ་དང་འགྱེད་འཕྲོའི་རང་བཞིན་དང་ཕན་གནོད་ཐད་བརྟག་དཔྱད་བྱེད་མཁན་ཞིག་ཡིན་པ་མ་ཟད་ལས་གཞི་དེའི་མངོན་ཐོན་གྱི་གྲུབ་འབྲས་ཆེན་པོ་ཐོབ་མཁན་ཞིག་ཡིན་པས་སྤྱི་ལོ་༡༩༠༨ལོར་སྙན་གྲགས་ཆེ་བའི་ནོ་བེལ་གཟེངས་རྟགས་ཀྱང་འབུལ་བཞེས་བྱུང་ཡོད།ཁོང་ཨིན་ཡུལ་དུ་ཕྱག་ལས་གནང་བཞིན་པའི་སྐབས་ཤིག་ལ་སྐབས་དེའི་ཚན་རིག་པ་ཚོའི་བསམ་ཡུལ་ལས་འདས་པའི་གནས་དོན་ཞིག་གསར་རྙེད་བྱུང་བ་རེད།ཁོང་དང་ལས་རོགས་གཉིས་བཅས་ལྷན་དུ་བརྟག་དཔྱད་ཅིག་བྱས་ཡོད།བརྟག་དཔྱད་ནི་སྣོད་སྟོང་སང་ཞིག་གི་དབུས་སུ་གསེར་ཤོག་ཤིན་ཏུ་ཕྲ་བ་ཞིག་བཞག་པ་དང་།དེའི་མཐའ་འཁོར་དུ་སྤྱིན་ཤོག་གི་དྲ་ཡོལ་གྱི་སྐོར་ཡོད།དེ་རྗེས་གསེར་ཤོག་ཐོག་ཨལ་ཕ་རྡུལ་གྱི་འོད་ཟེར་ཕོག་འཇུག་སྐབས་པར་རིས་ནང་གསལ་བ་བཞིན།རྡུལ་མང་ཆེ་བ་གསེར་ཤོག་བརྒྱུད་ནས་ཐད་ཀར་རྒྱབ་ཕྱོགས་ཡོད་པའི་དྲ་ཡོལ་སྟེང་ཕོག་གི་ཡོད།ཡང་འགའ་ཞིག་ཟུར་ཚད་ཆུང་ངུའི་ཐོག་སྐྱོག་ནས་འགྲོ་བ་དང་།དེ་ལས་ཆེས་ཉུང་ངུ་ཞིག་ཕར་སྐྱོད་སའི་ཁ་ཕྱོགས་ཀྱི་ལྡོག་ཕྱོགས་སུ་ཕྱིར་ལོག་བྱེད་པ་རྙེད་པ་རེད།བརྟག་དཔྱད་ཀྱི་གྲུབ་འབྲས་འདིར་བརྟེན་ནས་རྡུལ་ཕྲན་གྱི་ཆགས་བཀོད་དཔེ་གཟུགས་ཐད་བསམ་ཚུལ་གསར་པ་ཞིག་བཤད་ཡོད།ཁོང་གི་ཟེར་དོན་ལྟར་ན་ཨལ་ཕ་རྡུལ་ཕལ་ཆེ་བ་གསེར་ཤོག་བརྒྱུད་ནས་ཐད་སྐྱོད་བྱེད་པ་དེས་རྡུལ་ཕྲན་གྱི་ཁོག་པ་ཕལ་ཆེ་བ་སྟོང་སང་ཡིན་པ་དང་འགའ་ཞིག་སྐྱོག་ནས་འགྲོ་བ་དང་ཚུར་ལོག་བྱེད་པ་དེས་རྡུལ་ཕྲན་གྱི་གློག་ཁུར་ཕོ་ཅན་གྱི་གོང་བུ་མཐའ་དག་རྡུལ་ཕྲན་གྱི་གཟུགས་སྤྱིར་ཁྱབ་པ་མ་ཡིན་པར་དབུས་ཀྱི་གནས་ཆུང་ངུ་ཞིག་ལ་ཚོགས་ནས་གནས་ཡོད།དེར་བརྟེན་ཕོ་རྡུལ་གྱི་གོང་བུ་རྡུལ་ཕྲན་གྱི་དབུས་སུ་གནས་པ་དང་དེའི་མཐའ་འཁོར་དུ་མོ་རྡུལ་རྣམས་སྐོར་སྐྱོད་བྱེད་བཞིན་གནས་པའི་རྡུལ་ཕྲན་གྱི་དཔེ་གཟུགས་དར་ཁྱབ་བྱུང་བ་རེད།རྡུལ་ཕྲན་གྱི་དཔེ་གཟུགས་གསར་པ་དེ་སྤྱི་ལོ་༡༩༡༡ལོར་གསལ་བསྒྲགས་བྱས་པ་དང་།ད་བར་རྩ་བའི་ཐོག་དཔེ་གཟུགས་དེར་འགྱུར་བ་ཆེན་པོ་བྱུང་མེད།འོན་ཀྱང་བརྟག་དཔྱད་རིམ་པར་བྱས་པའི་བརྒྱུད་རིམ་ཁྲོད་རྡུལ་ཕྲན་གྱི་གྲུབ་བྱེད་ཆ་ཤས་གཞན་མང་དག་ཅིག་རྙེད་ཡོད་པ་ལས།སྤྱི་ལོ་༡༩༣༢ལོར་མ་ནིང་རྡུལ་ཞེས་པ་ཕོ་རྡུལ་དང་གདོས་ཚད་མཉམ་ཡང་གློག་ཁུར་མེད་པའི་རྡུལ་ཞིག་གསར་རྙེད་བྱུང་བ་དང་།རྡུལ་དེ་ཡང་རྡུལ་ཕྲན་གྱི་ལྟེ་དབུས་སུ་གནས་པས་ཕོ་རྡུལ་དང་ལྷན་དུ་ཐུན་མོང་དུ་རྡུལ་ཕྲན་གྱི་ལྟེ་རྡུལ་ལམ་ཉིང་རྡུལ་ཞེས་འབོད་ཀྱི་ཡོད།དུས་རབས་ཉི་ཤུ་པའི་སྨད་དུ་འཕྲུལ་རིག་ཐད་ཡར་རྒྱས་ཆེན་པོ་བྱུང་བ་དང་ཚན་རིག་པས་བཀོལ་སྤྱོད་བྱེད་པའི་ཡོ་ཆས་ལ་གསར་བརྗེ་ཆེན་པོ་བྱུང་སྟེ་སྔར་ཤེས་རྟོགས་མེད་པའི་གནས་ཚུལ་མང་པོ་ཞིག་རྟོགས་ཡུལ་དུ་ཤར་ཐུབ་པ་བྱུང་།དེ་སྔོན་རྡུལ་གྱི་ཆུང་མཐར་འཛིན་པའི་ཕོ་རྡུལ་དང་མ་ནིང་གི་རྡུལ་ལ་ཡང་ཆ་བགོས་བྱེད་དུ་ཡོད་པའམ་དེ་ལས་ཕྲ་བའི་རྡུལ་གཞན་གྱིས་གྲུབ་པ་རྙེད་ཡོད།གསར་དུ་རྙེད་པའི་ཕྲ་རྡུལ་དེར་ཁུ་ཨགཟེར་བ་དང་ཁུར་དང་རང་འཁོར་བྱེད་ཕྱོགས་མི་འདྲ་བའི་ཐོག་ནས་རིགས་མི་འདྲ་བ་དྲུག་ལ་དབྱེ་ཐུབ།དེ་དྲུག་ནི།སྟེང།འོགཡར།མར།འཇོ་སྒེགས།ཡ་མཚན་བཅས་ཡིན།མིང་གི་ཐ་སྙད་འདི་དག་རྣམ་དབྱེ་ཙམ་གྱི་ཆེད་དུ་བཏགས་པ་ལས་གོ་དོན་གཞན་མེད།ཕྲ་རྡུལ་འདི་དག་གྲངས་དང་རིམ་པ་འདྲ་མིན་ལྷན་དུ་འདུས་ནས་དེ་ལས་རགས་པའི་རྡུལ་གཞན་གྲུབ་པ།དཔེར་ན།ཁུ་ཨག་ཡར་རྡུལ་གཉིས་དང་མར་རྡུལ་གཅིག་གིས་མ་ནིང་རྡུལ་གཅིག་གྲུབ་པ་ལྟ་བུ་ཡིན།འོན་ཀྱང་ཕྲ་བའི་རིམ་པ་འདི་ཙམ་དུ་སླེབས་སྐབས་དངོས་གཟུགས་འདི་དག་གི་བྱེད་ལས་དང་རྣམ་འགྱུར་ཡ་མཚན་ཅན་དུ་འགྱུར་བས་འཇིག་རྟེན་རགས་པའི་ལུགས་ཀྱི་རྣ་དབྱེ་དང་རྩ་ཁྲིམས་མང་པོ་ཞིག་དང་འགལ་འགྲོ་བ་དང་།དེ་ལ་བརྟེན་ནས་རླབས་དང་རྡུལ་གྱི་ཟུང་ལྡན་རང་བཞིན་ཟེར་བ་དང་།ཉེ་གནས་ཀྱི་རང་བཞིན་ཟེར་བ།ཐ་དད་དབྱེ་རུ་མེད་པའི་རང་བཞིན་ཟེར་བ་སོགས་སྔར་གོ་མ་མྱོང་བ་དང་།ཡ་མཚན་ཅན་གྱི་བརྗོད་གཞི་མང་པོ་ཞིག་དངོས་ཁམས་ཚན་རིག་གི་སློབ་གཞིའི་ནང་དུ་སླེབས་ཡོད།